Predkladacia správa

                   Kancelária Národnej rady Slovenskej republiky predkladá na rokovanie vlády Slovenskej republiky v súlade s bodom 2, prílohy č. 6 k uzneseniu vlády Slovenskej republiky č. 717 z 15. októbra 2008 návrh na zmenu stavby pred dokončením „NKP BH – Rekonštrukcia hradného paláca"  a rozšírenie rekonštrukcie o obnovu objektov v areáli národnej kultúrnej pamiatky Bratislavský hrad s novým názvom investičnej akcie : „NKP BH – Rekonštrukcia hradného paláca a objektov v areáli BH“. Zámerom návrhu je rozšírenie pôvodného zámeru (rekonštrukcia hradného paláca vrátane objektu oranžérie) o dovybavenie expozičných a prevádzkových priestorov Slovenského národného múzea a rozšírenie rekonštrukcie paláca na celý areál hradu. 
 
                   Začatie obstarávania investičnej akcie „NKP BH – Rekonštrukcia hradného paláca“ bolo schválené uznesením vlády SR č. 1231 z 13. novembra 2002 s predpokladaným rozpočtovým nákladom stavby 837,5 mil Sk. Uvedený rozpočtový náklad stavby vychádzal z protokolu o vykonaní štátnej expertízy č. 8/2001 z novembra 2001 a je spracovaný v cenovej úrovni 1. štvrťroka 2001. Predmetná investičná akcia bola v roku 2002 zaradená v súlade so zákonom č. 254/2001 Z. z. o verejných prácach do rozvojového programu priorít verejných prác na roky 2002 – 2004 pod č. 1418. V roku 2003 bolo na základe uvedeného uznesenia č. 1231 schválených kapitole Kancelárie Národnej rady SR 150 mil. Sk. Vzhľadom na to, že došlo k viazaniu finančných prostriedkov z kapitoly Kancelárie Národnej rady SR na výstavbu automobilky Peugeot v KÚ Trnava, nebolo obstarávanie rekonštrukcie Hradného paláca začaté. V rámci pripomienkového konania návrhu Rozvojového programu priorít verejných prác na roky 2005 – 2007, ako aj na roky 2007 – 2009 požadovala Kancelária Národnej rady SR o opätovné zaradenie predmetnej verejnej práce do uvedených rozvojových programov (list Kancelárie Národnej rady SR z 31. 5. 2007 a 31. 5. 2006).   
 
	Materiál  nemá negatívny dosah na životné prostredie, ani vplyv na zamestnanosť a podnikateľské prostredie.  
 
	Predkladaný materiál má dopad na verejný rozpočet v rokoch 2009 až 2011 vo výške      2 523 275 810 Sk, t. j. 83 757 412,53 eur. Na dokončenie celej investičnej akcie „NKP BH - Rekonštrukcia hradného paláca a objektov v areáli BH" bude po roku 2011 potrebných ešte    904 328 011 Sk, t. j. 30 018 190,63 eur. Celkový rozpočtový náklad stavby predstavuje čiastku          3 795 042 821,85 Sk, t. j. 125 972 343,55 eur.  Z tejto sumy  bolo čerpaných do roku 2008 už 25 459 000,85 Sk, t. j.  845 074,01 eur a na rok 2008 je v rozpočte Kancelárie Národnej rady SR na predmetnú rekonštrukciu 341 980 000 Sk, t. j. 11 351 656,38 eur. V celkových nákladoch stavby je zahrnutá aj 12 % rezerva vo výške 406 612 tis. Sk, t. j. 13 497,05 tis. eur. Vzhľadom na stále sa zhoršujúci (v niektorých častiach už havarijný)  stavebno-technický stav hradného paláca sa Kancelária Národnej rady SR ako správca národnej kultúrnej pamiatky rozhodol o začatí obstarávania celkovej rekonštrukcie hradného paláca v súlade s pridelenými finančnými prostriedkami v kapitole Kancelárie Národnej rady SR na rok 2008. Rekonštrukcia hradného paláca sa začala v súlade s výsledkami verejnej súťaže v apríli 2008. Z dôvodu zabránenia permanentnej rekonštrukcii objektov v areáli NKP BH so všetkými negatívami vyplývajúcimi z výstavby, je snaha Kancelárie Národnej rady SR zabezpečiť v jednom časovom rozpätí celkovú rekonštrukciu hradného paláca (t. j. o dovybavenie priestorov SNM v paláci požadovanou technickou infraštruktúrou),  ako aj rekonštrukciu všetkých objektov, ktoré tvoria komplexný celok národnej kultúrnej pamiatky Bratislavský hrad.  
 
                       Prioritou  celkovej rekonštrukcie je Hradný palác. Ostatné objekty v areáli BH sa budú zabezpečovať v súlade s prideľovaním finančných prostriedkov a postupom odsúhlasovania jednotlivých stupňov projektovej dokumentácie. 
 
                       Materiál prešiel medirezortným pripomienkovým konaním. Spôsob zapracovania pripomienok je podrobne popísaný v samostatnej časti materiálu - Vyhodnotenie medzirezortného pripomienkového konania.